Κρίστι Βανγκέλι

Ο **Κρίστι "Χρήστος" Βανγκέλι** (αλβ:*Kristi Vangjeli*) είναι Αλβανός, βετεράνος ποδοσφαιριστής και νυν προπονητής ποδοσφαίρου. Είναι προπονητής του αυστραλιανού συλλόγου **Άντελαϊντ Ολύμπικ ΦΚ**. Ως ποδοσφαιριστής αγωνίζονταν κυρίως ως δεξί μπακ, αλλά δεν ήταν λίγες οι φορές που αγωνίστηκε στο αριστερό άκρο της αμυντικής γραμμής αλλά και ως αμυντικό χαφ. Υπήρξε διεθνής με την Εθνική Αλβανίας.

## Καριέρα
Ο **Κρίστι** γεννήθηκε στις 5 Σεπτεμβρίου του 1985 στην Κορυτσά της Αλβανίας και ξεκίνησε την ποδοσφαιρική του καριέρα στις ακαδημίες της Κορυτσάς, μέχρι που το 1997 οι γονείς μου αποφάσισαν να έρθουμε στην Ελλάδα. Μετά τα πρώτα του βήματα στον Άγιο Γεώργιο Κρήνης το 2001, έπειτα από εισήγηση του Γιάννη Μιχαλίτσου, εντάχθηκε στα τμήματα υποδομής του Άρη και το καλοκαίρι του 2003 προωθήθηκε στην επαγγελματική ομάδα του συλλόγου ενώ κατά την πρώτη του σεζόν στον Άρη πραγματοποίησε 6 συμμετοχές στα πλαίσια του Πρωταθλήματος και άλλη μία για το θεσμό του Κυπέλλου. 

Με την ομάδα του Άρη αγωνίστηκε συνολικά 145 φορές. Μάλιστα αγωνίστηκε και 14 φορές στις Ευρωπαϊκές διοργανώσεις με τα χρώματα των "κιτρίνων" ενώ παράλληλα υπήρξε και διεθνής με την Εθνική ομάδα της Αλβανίας μετρώντας 35 συμμετοχές.

Μετά από οκτώ χρόνια στον Άρη, ο Βανγκέλι μεταγράφηκε, έναντι 300.000, ευρώ στην Τσερνομόρετς Οδησσού στην Ουκρανική Premier League στις 30 Αυγούστου 2011, υπογράφοντας τριετές συμβόλαιο. Στον τρίτο γύρο του UEFA Europa League 2013–14, η Τσερνομόρετς του Βανγκέλι αντιμετώπισε την πρώτη του ομάδα, την Σκεντερμπέου Κορυτσάς. Έφυγε από τον σύλλογο τον Ιανουάριο του 2014.

Στις 28 Ιανουαρίου 2014 επέστρεψε για λίγους μήνες στον Άρη  και στη συνέχεια στην Κορυτσά, όπου αγωνίστηκε ξανά για λογαριασμό της Σκεντερμπέου Κορυτσάς μέχρι το 2019, με εξαίρεση ένα πολύ μικρό διάστημα, το καλοκαίρι του 2016, όπου είχε δοθεί στην Ρουμανική ΦΚ Άστρα Τζιούρτζιου αλλά δεν μπόρεσε να παραμείνει λόγω των σοβαρών οικονομικών προβλημάτων που αντιμετώπιζε το σωματείο. 

Στο μικρό διάστημα της παραμονής του στη Ρουμανία κατέκτησε το Ρουμανικό Σούπερ Καπ, ενώ με τη φανέλα της Σκεντερμπέου Κορυτσάς στέφθηκε δυο φορές πρωταθλητής Αλβανίας ενώ το τη σεζόν 2013-14 κατέκτησε και το Αλβανικό Σούπερ Καπ. 

Το καλοκαίρι του 2019, μετέβη στην Αυστραλία, όπου και αγωνίστηκε με τα χρώματα της  Άντελαϊντ Ολύμπικ ΦΚ,για να επιστρέψει λίγους μήνες αργότερα και πάλι στο Αλβανικό Πρωτάθλημα, για λογαριασμό της ΚΦ Τιράνων με την οποία κατέκτησε το πρωτάθλημα.Στις 15 Ιουλίου 2021 υπέγραψε νέο συμβόλαιο με την ΦΚ Πρίστινα του Κοσόβου.

Ο "Κρίστι" διαθέτει αλβανική και ελληνική υπηκοότητα καθώς προέρχεται από οικογένεια Ελλήνων ομογενών της Βορείου Ηπείρου.

Ο μεγαλύτερος αδελφός του, Παύλος, ήταν και αυτός ποδοσφαιριστής και είχε αγωνιστεί στην Αναγέννηση Επανομής ενώ πέρασε και από τον ΠΑΟΚ. Ο μικρότερος αδελφός του, Κώστας, έχει γεννηθεί στη Θεσσαλονίκη και αγωνίζεται στην Σκεντερμπέου Κορυτσάς.

## Στατιστικά

## Παραπομπές

## Πηγές

*Προφίλ ποδοσφαιριστή στον επίσημο ιστότοπο της ΠΑΕ Άρης
*Στατιστικά καριέρας
**Εφημερίδα GOALnews,23/10/2010,σελ 8.*

Κατηγορία:Αλβανοί ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Εθνικής Αλβανίας
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές ΦΚ Τσερνομόρετς Οδησσού
Κατηγορία:Ποδοσφαιριστές Σκεντερμπέου Κορυτσάς
Κατηγορία:Ποδοσφαιριστές ΦΚ Άστρα Τζιούρτζιου
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Λίγκα 1 (Ρουμανία)
Κατηγορία:Ξένοι ποδοσφαιριστές στη Ρουμανία